અહીં પ્રત્યેક પંક્તિનો એ જ ધુન અને લહેજામાં નાયિકા દ્વારા પ્રતિઘોષ સાંભળવા મળે છે. દરઅસલ, આ ગીતનું યુગલ ગીત હોવું પણ આ છેલ્લા અંતરાથી સાર્થક થાય છે. છેલ્લા અંતરા પછી મુખડું પણ સુમન કલ્યાણપૂર-મોહિનીના અવાજમાં છે અને આલાપ પણ. બન્ને મિત્રો મોહિની અને સખીવૃંદનો પીછો કરે છે. મન્ના ડે ના અવાજમાં વધુ એક વાર ત્રીજો અંતરો પુનરાવર્તિત થાય છે. મોહન-મોહિની એકબીજાથી મુખાતિબ થાય છે અને ગીત હળવા પડતા જતા વાદ્ય સુરો અને લયથી સમાપ્ત થાય છે.